Komisijos Reglamentas (EB) Nr. 1949/2003
2003 m. lapkričio 3 d.
iš dalies pakeičiantis Tarybos reglamento (EEB) Nr. 2658/87 dėl tarifų ir statistinės prekių nomenklatūros bei dėl bendrojo muitų tarifo I priedą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės prekių nomenklatūros bei dėl bendrojo muitų tarifo [1], su paskutiniais pakeitimais, padarytais Komisijos reglamentu (EB) Nr. 2176/2002 [2], ypač į jo 9 straipsnio 1 dalies a punktą,
kadangi:
(1) Pagal Reglamento (EEB) Nr. 2658/87 I priede pateikiamą Kombinuotąją nomenklatūrą tam tikri daržovių pagrindu pagaminti padažai turi būti klasifikuojami 2103 pozicijoje, tuo tarpu paruoštos ar konservuotos daržovės priskiriamos 20 skyriui.
(2) Tam, kad būtų lengviau skirti produktus, klasifikuojamus 2103 pozicijoje, ir produktus, priskiriamus 20 skyriui, 1997 m. vasario 17 d. Komisijos reglamentas (EB) Nr. 288/97, iš dalies pakeičiantis Tarybos reglamento (EEB) Nr. 2658/87 dėl tarifų ir statistinės prekių nomenklatūros bei dėl bendrojo muitų tarifo I priedą ir panaikinantis keletą reglamentų dėl klasifikavimo [3], įterpė į Kombinuotosios nomenklatūros 21 skyrių papildomą pastabą Nr. 1. Toje papildomoje pastaboje nurodytas skiriamasis kriterijus, paremtas pratekėjimu pro standartinį metalinių vielučių sietą. Produktas laikomas padažu, jei ne mažiau kaip 80 % jo masės sudėtinių dalių prateka pro metalinį sietą.
(3) Pagal suderintos sistemos 2103 pozicijos paaiškinamosios pastabos A dalį sąvoka "padažai" taip pat aprėpia tam tikrus gaminius daržovių ar vaisių pagrindu, kurie daugiausia yra skysčiai, emulsijos ar suspensijos ir kartais turi matomų daržovių ar vaisių gabaliukų. Tokie preparatai skiriasi nuo 20 skyriaus daržovių ir vaisių tuo, kad naudojami kaip padažai, t. y., kaip maisto priedas arba ruošiant tam tikrus maisto patiekalus, tačiau neskirti valgyti atskirai.
(4) Dabar pristatomas ir teikiamas į rinką naujas padažas daržovių pagrindu, kuriame yra matomų ir atpažįstamų daržovių gabaliukų, tačiau kurio mažiau kaip 80 % masės sudėtinių dalių prateka pro sietą. Pagal Kombinuotosios nomenklatūros 21 skyriaus papildomą pastabą Nr. 1 tokio tipo padažas negali būti laikomas 2103 pozicijoje klasifikuojamu padažu, nors pagal suderintos sistemos nomenklatūrą klasifikuoti jį kaip padažą būtų įmanoma [4].
(5) Todėl tinkama ir būtina panaikinti Kombinuotosios nomenklatūros 21 skyriaus papildomą pastabą Nr. 1.
(6) Pažymėtina, kad nebuvo pasiekta susitarimo dėl suderintos sistemos nomenklatūros 2103 pozicijos teksto dėl padažų klasifikavimo pakeitimo arba Kombinuotosios nomenklatūros, kuri įdiegta suderintos sistemos pagrindu, 21 skyriaus papildomos pastabos Nr. 1 pritaikymo.
(7) Todėl Reglamentas (EEB) Nr. 2658/87 turi būti atitinkamai iš dalies pakeistas.
(8) Šiame reglamente numatytos priemonės atitinka Muitų kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Kombinuotosios nomenklatūros, pateikiamos Reglamento (EEB) Nr. 2658/87 I priede, 21 skyriaus papildoma pastaba Nr. 1 panaikinama.
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. lapkričio 3 d.